EL
20.1.2023
Επίσημη Εφημερίδα της Ευρωπαϊκής Ένωσης
C 20/9
ΚΕΦΑΛΑΙΟ III: ΕΝΙΣΧΥΜΕΝΗ ΑΝΤΙΔΡΑΣΗ Δράσεις σε επίπεδο κρατών μελών 25) Τα κράτη μέλη καλούνται: α) να συνεχίσουν να συντονίζουν την αντίδρασή τους, κατά περίπτωση, και να διατηρούν εποπτεία της διατομεακής αντίδρασης σε οξείες διαταράξεις των βασικών υπηρεσιών που παρέχονται από κρίσιμες υποδομές.
Αυτό μπορεί να γίνει: στο πλαίσιο ενός μελλοντικού σχεδίου στρατηγικής για τη συντονισμένη αντιμετώπιση διαταράξεων σε κρίσιμες υποδομές με σημαντικό διασυνοριακό ενδιαφέρον· μέσω των υφιστάμενων ρυθμίσεων για την ολοκληρωμένη πολιτική αντιμετώπιση κρίσεων (IPCR) για τον συντονισμό της πολιτικής αντίδρασης όσον αφορά κρίσιμες υποδομές με διασυνοριακό ενδιαφέρον· με το Προσχέδιο συντονισμένης αντιμετώπισης διασυνοριακών περιστατικών και κρίσεων μεγάλης κλίμακας στον κυβερνοχώρο στο πλαίσιο της σύστασης της Επιτροπής (ΕΕ) 2017/1584 (11)· μέσω του EU-CyCLONe· στο πλαίσιο συντονισμένης αντίδρασης της ΕΕ σε υβριδικές εκστρατείες και της εργαλειοθήκης της ΕΕ για την αντιμετώπιση υβριδικών απειλών και εκστρατειών· και μέσω του συστήματος ταχείας ειδοποίησης σε περίπτωση παραπληροφόρησης· β) να αυξήσουν την ανταλλαγή πληροφοριών επιχειρησιακού επιπέδου με το ΚΣΑΕΑ στο πλαίσιο του ΜΠΠΕ, προκειμένου να ενισχυθεί η έγκαιρη προειδοποίηση και να συντονίζεται η αντίδρασή τους στο πλαίσιο του ΜΠΠΕ σε περίπτωση διατάραξης κρίσιμων υποδομών με σημαντικό διασυνοριακό ενδιαφέρον, εξασφαλίζοντας έτσι ταχύτερη αντίδραση με τη βοήθεια της Ένωσης, όταν χρειάζεται· γ) να αυξήσουν την ετοιμότητά τους να αντιδρούν, κατά περίπτωση, μέσω υφιστάμενων ή προς ανάπτυξη εργαλείων σε σημαντικές διαταράξεις όπως αυτές που αναφέρονται στο στοιχείο α)· δ) να συνεργαστούν για την περαιτέρω ανάπτυξη των σχετικών ικανοτήτων αντίδρασης στο πλαίσιο της Ευρωπαϊκής Δεξαμενής Πολιτικής Προστασίας (ECPP) και του rescEU· ε)
να ενθαρρύνουν τους φορείς εκμετάλλευσης κρίσιμων υποδομών και τις αρμόδιες εθνικές αρχές να ενισχύσουν τις ικανότητές τους ώστε να είναι δυνατή η ταχεία αποκατάσταση της στοιχειώδους παροχής βασικών υπηρεσιών από τους εν λόγω φορείς εκμετάλλευσης κρίσιμων υποδομών·
στ) να προτρέπουν τους φορείς εκμετάλλευσης κρίσιμων υποδομών να κάνουν τις κρίσιμες υποδομές τους όσο το δυνατόν πιο ανθεκτικές κατά την ανοικοδόμησή τους, λαμβάνοντας υπόψη την αναλογικότητα των μέτρων με γνώμονα τις εκτιμήσεις κινδύνου και το κόστος σε όλο το φάσμα των σημαντικών κινδύνων που ενδέχεται να τις επηρεάσουν, μεταξύ άλλων και σε δυσμενή κλιματικά σενάρια.
26) Τα κράτη μέλη καλούνται να επιταχύνουν, στο μέτρο του δυνατού, τις προπαρασκευαστικές εργασίες, όπως ορίζεται στο ενισχυμένο νομικό πλαίσιο για την κυβερνοασφάλεια, αποσκοπώντας στην ενίσχυση των ικανοτήτων των εθνικών ομάδων CSIRT —ενόψει των νέων καθηκόντων των ομάδων CSIRT και του διευρυμένου αριθμού οντοτήτων από νέους τομείς— επανεξετάζοντας και επικαιροποιώντας εγκαίρως τις στρατηγικές τους για την κυβερνοασφάλεια και θεσπίζοντας το συντομότερο δυνατόν εθνικά σχέδια αντιμετώπισης κυβερνοπεριστατικών και κρίσεων κυβερνοασφάλειας, εάν δεν τα διαθέτουν ήδη.
27) Τα κράτη μέλη καλούνται να εξετάσουν, σε εθνικό επίπεδο, ποια είναι τα πλέον κατάλληλα μέσα για να εξασφαλίσουν ότι τα σχετικά ενδιαφερόμενα μέρη έχουν επίγνωση της ανάγκης να προωθηθεί η ανθεκτικότητα των κρίσιμων υποδομών μέσω της συνεργασίας με αξιόπιστους προμηθευτές και εταίρους.
Είναι σημαντικό να γίνουν επενδύσεις σε πρόσθετες ικανότητες, ιδίως στους τομείς όπου οι υφιστάμενες υποδομές βρίσκονται στο τέλος του κύκλου ζωής τους, (π.χ. στις υποδομές υποθαλάσσιων καλωδίων επικοινωνιών), ώστε να είναι δυνατό να διασφαλιστεί το αδιάλειπτο της παροχής βασικών υπηρεσιών σε περίπτωση διατάραξης, και ώστε να μειωθούν οι ανεπιθύμητες εξαρτήσεις.
28) Τα κράτη μέλη προτρέπονται να δώσουν προσοχή στην προορατική στρατηγική επικοινωνία σε εθνικό επίπεδο στο πλαίσιο της αντιμετώπισης υβριδικών απειλών και εκστρατειών, ιδίως επειδή οι αντίπαλοι ενδέχεται να επιδιώξουν να προβούν σε χειραγώγηση πληροφοριών και σε παρεμβάσεις από το εξωτερικό διαμορφώνοντας τα αφηγήματά τους γύρω από περιστατικά που στοχεύουν κρίσιμες υποδομές.
Δράσεις σε επίπεδο Ένωσης 29) Η Επιτροπή καλείται να συνεργάζεται στενά με τα κράτη μέλη για την ανάπτυξη περαιτέρω σχετικών φορέων, μέσων και ικανοτήτων αντιμετώπισης, με σκοπό να ενισχυθεί η επιχειρησιακή ετοιμότητα για την αντιμετώπιση των άμεσων και έμμεσων επιπτώσεων σημαντικών διαταράξεων των σχετικών βασικών υπηρεσιών που παρέχονται από κρίσιμες υποδομές, ιδίως μέσω εμπειρογνωμόνων και πόρων που διατίθενται μέσω της ECPP και του rescEU στο πλαίσιο του ΜΠΠΕ ή μελλοντικών υβριδικών ομάδων ταχείας αντίδρασης.
(11) Σύσταση (ΕΕ) 2017/1584 της Επιτροπής, της 13ης Σεπτεμβρίου 2017, για τη συντονισμένη αντιμετώπιση περιστατικών και κρίσεων μεγάλης κλίμακας στον κυβερνοχώρο (ΕΕ L 239 της 19.9.2017, σ. 36).